Nou horari de recollida de restes orgàniques porta a porta en els barris de l'Eliana
19 de juliol de 2024

L'Ajuntament de l'Eliana ha posat en marxa el nou sistema de recollida de residus sòlids urbans (RSU). Així, en els barris del municipi s'ha implantat el porta a porta per a les restes orgàniques i el paper i cartó.

Per a facilitar que la ciutadania puga depositar el seu poal marró (el de matèria orgànica) a la porta de casa, en un lloc visible, s'ha modificat l'horari i els dies de recollida d'aquesta fracció. El canvi serà efectiu a partir del pròxim dimarts, 23 de juliol. Així, els dimarts, dijous, divendres i diumenges entre les 20:00 hores i les 22:00 hores, els veïns i veïnes de l'Eliana que residisquen en els diferents barris podran depositar les restes de matèria orgànica en la porta de casa. El servei de recollida buidarà els poals marrons xicotets a la nit i ja al matí podran guardar-se en les llars novament.

Es tracta d'una mesura que es posa en marxa després de la demanda dels primers usuaris del porta a porta i així poder afavorir la selecció de residus en origen i contribuir a la cura de l'Eliana i del medi ambient. “Canviar els hàbits sempre costa, però hem de fer un esforç per col·laborar i contribuir a mantenir el nostre entorn”, ha explicat l'alcalde, Salva Torrent.

Torrent ha demanat “paciència a la ciutadania i la màxima col·laboració. Entre tots i totes podem ajudar a sostenir el nostre planeta”.

Es recorda a la ciutadania que existeix una oficina del servei de recollida de residus al carrer General Pastor, 17, on de dilluns a divendres en horari de 09:00 a 14:30 i de 16:00 a 20:00 hores es pot arreplegar el material si encara no disposen d’aquest i resoldre tots els dubtes sobre el nou sistema. També poden contactar a través del telèfon 900 100 310.